# TOIMINTASUUNNITELMA 2024 Hallitus 24.10.2023

### Syyskokoukselle 29.11.2023

## Yhdistyksen toiminnan tarkoitus

Yhdistyksen päätehtävä on toimia paikallisena toimintaryhmänä. Yhdistys toteuttaa LEADER-strategiaansa ”Saaristo – Aktiivista hyvinvointia” (Manner-Suomen maaseudun kehittämisohjelma 2014-2020, siirtymäkausi 2021-2022), sekä Myötätuulessa – Elinvoimaa ja elämänlaatua saaristossa (CAP-ohjelma 2023-2027) ja Kalaleader strategiaa Kalalla kärkeen! (Euroopan meri- ja kalatalous- ja vesiviljelyrahaston Suomen toimintaohjelma 2021-2027).

Yhdistyksen toiminnan osa-alueet ovat: tiedottaminen, hankkeiden aktivointi ja ohjaus, hankehakemusten käsittely, maksatukset ja raportointi, yhteistyö muiden toimijoiden ja toimintaryhmien kanssa, kotisivujen ylläpito, hankevetäjien, henkilökunnan ja hallituksen koulutus, erityisesti ELY-keskuksen ja Ruokaviraston tilaisuuksien puitteissa.

**Yhdistyksen toiminta 2024**

*Maaseudun kehittäminen vuonna 2024*

Vuonna 2024 hoidamme vanhan toimintakauden 2014-2020 (sisältäen siirtymäkauden 2021-2022) maksatuksia, sekä muita toimia, jotka kuuluvat ohjelmakauden sulkemiseen.

Uuden ohjelmakauden 2023-2027 hankekäsittelyä jatketaan. Keväällä 2024 panostetaan paljon uuden strategian ja rahoitusmahdollisuuksien tiedottamiseen. Uudella kaudella verkostotyö on myös tärkeää jotta toiminta on monipuolista ja tehokasta.

*Nuorisotyö 2024*

Vuonna 2023 (päätös 31.5.2023) hallitus päätti käyttää vanhoja kuntarahoja yhden henkilön palkkaamiseen 60 %:n työajalla. Hanke on 3-vuotinen ja sen nimi on Nuoriso Leader ja Nuori Yrittäjä aktivointi ja kehittäminen. Hanketyöntekijä valittiin 31 hakijan joukosta ja hän on aloittanut työsuhteensa 9.10.2023.

*Kalatalouden kehittäminen vuonna 2024*

Yhdistys käynnisti Euroopan meri-, kalatalous- ja vesiviljelyrahaston sekä kuntien rahoittaman Kalalla kärkeen -strategiansa 2021-2027 kesäkuussa 2022. Yhdistykselle myönnettiin haettua pienempi määräraha kalatalousstrategian toteuttamista varten, mistä syystä kalatalousaktivaattori on ollut lomautettu 70 prosenttiselle työajalle 1.1.2023 lähtien toistaiseksi.

Vuonna 2024 panostetaan edelleen voimakkaasti kehittämisohjelman ja rahoitusmahdollisuuksien tunnetuksi tekemiseen sekä hankeaktivointiin. Kalaleader osallistuu myös Maa- ja metsätalousministeriön perustaman ja vuonna 2023 käynnistämän Kansallisen kalatalousverkoston toimintaan. Kalatalousverkostossa kalatalousaktivaattorin työpanos kohdistuu viestinnän teemaryhmään, minkä lisäksi hän toimii kalatalousverkoston edustajana Kalastuksen Innovaatio-ohjelman ohjausryhmässä.

## Henkilöstö ja hallinto

*Henkilöstö*

* Toiminnanjohtaja; kokonaisvastuu yhdistyksen toiminnasta sekä aktivointi, hankeneuvonta ja –ohjaus, raportointi, verkostotyö, kotisivut, omien hankkeiden koordinointi
* Hankeneuvoja; hankerekisteri ja tilastointi, rahaliikenne, hankeneuvonta (aloitetut hankkeet/maksatushakemukset), vastuu nuorisotyöstä, käännökset sekä muut toimistotehtävät ja omien hankkeiden koordinointi
* Kalatalousaktivaattori; toiminnallinen vastuu kalaleader-ryhmän toiminnasta. Aktivointi, hankeneuvonta ja –ohjaus, raportoinnin seuranta, kalajaoston kokousvalmistelut, kotisivujen kehittäminen ja päivittäminen sekä osallistuminen Kansallisen kalatalousverkoston toimintaan
* Nuorisotyöntekijä; nuorisoleader hankkeiden aktivointi
* Jatkuvat ostopalvelut: kirjanpito, palkanlaskenta, siivous

*Tilat:* Yhdistyksellä on toimisto Rantatie 30, Paraisilla.

*Hallitus:* 6-7 kokousta

*Kalaleaderin kalajaosto:* 4-6 kokousta

## Toiminnan painopisteet

*Hankeaktivointi ja hankehakemusten käsittely*

Hankeaktivointi tapahtuu hallintohankkeiden, eli uuden kauden toimintarahan ja kalaleader-ryhmän uuden kauden toimintarahan puitteissa. Aktivointi on joustavaa ja tarvelähtöistä. Hankkeiden soveltuvuus omaan kehittämisohjelmaamme on tärkein valintakriteeri. Järjestämme lyhyellä varoitusajalla tapaamisia ja aktivointitilaisuuksia alueella tai sähköisesti. Kehitämme yhteistyötä muiden aluekehittäjien kanssa.

*Tiedottaminen*

Yhdistykseen ja sen toimintaan liittyvät perustiedot löytyvät verkkosivuiltamme. Yhdistyksen kotisivujen uudistus on viety loppuun 2022, mutta pieniä parannuksia tehdään jatkossakin. Käytämme aktiivisesti myös sosiaalisen median kanavia; etupäässä *Facebookia*, infokanavana ja keskustelufoorumina, maaseudun ja kalatalouden kehittämiseen liittyvien uutisten jakamiseen, ja *Instagramia* saariston kehityksen visualisoinnissa. Tavoitteena on kehittää omaa YouTube-kanavaa videomateriaalin jakamista varten.

Yhdistys julkaisee kaksikielistä Newsletteriä, joka lähetetään kaikille jäsenille ja yhteistyökumppaneille kaksi kertaa vuodessa, kevät- ja syyskokouskutsujen yhteydessä. Tarvittaessa henkilöstö tiedottaa toiminnasta lehdistölle sekä tarvittaviin julkaisuihin.

*Toimintarahan ja omien hankkeiden toteutus*

Seuraavia toimintarahahankkeita ja omia hankkeita toteutetaan vuonna 2024:

* Toimintaraha, uuden kauden toimintaraha (julkinen tuki 100%)
* Siirtymäkauden toimintaraha 2022-2025 (julkinen tuki 100%)
* Oma nuorisohanke (julkinen tuki 100%, vanhoista kuntarahoista)
* Toimintaraha Euroopan meri-, kalatalous- ja vesiviljelyrahastosta (julkinen tuki 100%)
* Toimintaraha kalatalouden kansallisesta verkostosta (julkinen tuki 100%)

*Verkostotyö*

Yhteistyö muiden Leader-ryhmien kanssa sekä alueellisesti että valtakunnallisesti on tärkeä osa toimintaamme. Jatkamme yhteistyötä Varsinais-Suomen Leaderryhmien kanssa, auditointipartneri Leader Pyhäjärven kanssa sekä Saaristoverkoston Leaderryhmien ja Lokalkraft Ålandin ja Pomovästin kanssa. Jatkamme myös muiden aluekehittäjien kanssa yhteistä aluekehittämistä. Vuonna 2024 panostamme erityisesti verkostoihin jotka liittyvät uuden strategian painopisteisiin (kylät, lähiruoka, matkailu, ympäristö).

###### *Uusien jäsenten hankinta*

###### Yhdistys pyrkii jatkuvasti hankkimaan uusia jäseniä jotta vahva paikallislähtöisyys säilyy. Vuotuinen jäsenmaksu on 10 euroa.

*Toiminnan muut painopisteet*

* Viestintä ja profiloituminen (erityisesti uuden ohjelmakauden viestintä)
* Vanhan ohjelmakauden ja siirtymäkauden arviointi (2014-2022)

## Toiminnan rahoitus

Henkilöstöbudjettimme vuonna 2024 rahoitetaan lähtökohtaisesti toimintaraha -hankkeiden (maaseutu ja kalatalous) kautta. Nuorisotoiminnassa on osa-aikainen nuorisotyöntekijä (60% työaika) joka on rahoitettu vanhoista kuntarahoista.